Muidgi teavad õpetajad kõige paremini, mis koolides tegelikult toimub ja seda muret ei ole õige mitte näha.  Ikkagi luban ühes asjas vähemalt endal jääda eriarvamusele; selline reid ei ole normaalne. Seepärast tõingi näite tänaval kõndivate inimeste isoleerimisest ja totaalsest kottide-taskute läbikobamisest. Eeldan, et ka taolise ürituse ilma igasuguse vihjeta ette võtmisel leitaks kõikvõimalikku ebaseaduslikku kraami - alates relvadest ja lõpetades anaboolsete steroididega (ning mis sinna vahele kõik  mahub) ikka kordades rohkem kui koolidest. Iseasi kui vaikselt ja leplikult inimesed endaga toimetada lasevad.  Ennetamine on keeruline, sellega on tülikas tegeleda. Aeg, millega me praegu silmitsi seisame on täis tolle aja vilju, mil ennetamine oli vaid sõna paberil, tegusid ei olnud, sest "põhjust polnud". Poliitikute aidsiennetus seisnes soovituses till püksis hoida ja alkoholireklaam käis lastesaadete vahele. Narkomaania oli tollal otsustajate meelest ainult Ida-Viru kaltsakvenelaste probleem.  Mäletate?  Ma kardan, et ka praegu magatakse midagi maha ning seega elame tulevikus ühiskonnas, kus tänavahaarangid peetakse normaalseks ja arutatakse tõsimeeli, kas on eetilised politseipatrullide südaöised sissemurdmised eramurajooni magamistubadesse või peaksid need jääma ikkagi Lasnamäe pärisosaks.  Üksikutele protestijatele tehakse kiiresti selgeks, et see kõik on ühistes huvides ning olud on sellised.